Cukkínivel rakott lasagne - Szép ízek-Szepi Ági asztalánál
Az amúgy is finom lasagnet, cukkínivel még ízletesebbé sikerült varázsolni.Bátran ajánlom kipróbálásra.
Boltban vásárolt lasagne tészta lapokat és egy nagyobbacska cukkínit használtam.
Először a húsos ragut készítettem el:
60 dkg darált húst 2 evőkanál olajon elkezdtem párolni. Fűszereztem 1 mokkáskanál kakukkfűvel, rozmaringgal, bazsalikommal, borsikafűvel és 2 db babérlevéllel. 4 db koktél paradicsomot félbe vágva hozzáadtam. Addig pároltam, amíg a saját levét el nem főtte.
Amikor zsírjára pirult, felöntöttem 0,5 l paradicsomlével és adtam hozzá 1 evőkanál cukrot. Alaposan átkevertem és így pároltam tovább a húst közepes lángon és néha meg kavargatva, kb. 50 percet.
Közben a cukkínit meghámoztam, magját eltávolítottam és széles, de vékony csíkokra szeltem.
Besamelt készítettem:
10 dkg vaj, 2 evőkanál liszt és 6-7 dl tej felhasználásával.
A vajat megolvasztottam, a liszttel besűrítettem és apránként adagolva hozzá a tejet, a tejszínnél kicsit sűrűbb mártást készítettem.
25 dkg sajtot lereszeltem.
Miután ezekkel elkészültem, egy megfelelő méretű tepsit alaposan kiolajoztam, és rétegeztem a lasagne hozzávalóit.
Először a tésztával beterítettem a sütő edény alját, erre kerültek a cukkíni csíkok majd a húsos ragu és végül erre simítottam a besamelt, erre újból tészta és így tovább, amíg a hozzávalóból tart.
A tetejére besamel került és vastagon megszórtam a reszelt sajttal.
Nem előmelegített sütőbe tettem és 160-170 fokon addig sütöttem, amíg a tetején a sajt szép színt nem kapott (45-50 perc).
Nagyon ízletes ételt tálalhattam, amit tálalás előtt rozmaring és bazsalikom ágakkal valamint koktél paradicsommal és reszelt sajttal díszítettem.
paradicsomlé cukkíni reszelt sajt lasange basamel
https://szepizek.blog.hu/api/trackback/id/tr6313200461